İstehsalatda baş verən bədbəxt hadisələrin təhqiqi və uçota alınması

Xarici dövlətlərin ərazisində fəaliyyət göstərən müəssisələrdə və yaxud dünya okeanında
Azərbaycan Respublikasının bayrağı altında üzən gəmilərdə işçilərlə baş vermiş bədbəxt
hadisələrin təhqiqatı, həmin müəssisənin (gəminin) rəhbərinin əmri ilə tərkibi müəssisə
işçilərindən ibarət yaradılmış komissiya tərəfindən təhqiq edilir.
Bədbəxt hadisə baş vermiş sahədə əməyin təhlükəsizliyinə bilavasitə cavabdeh şəxs
təhqiqat komissiyasına üzv ola bilməz.
Azərbaycan Respublikasının əmək və əməyin mühafizəsi sahəsində tərəfdar çıxdığı
Beynəlxalq Sazişə (müqaviləyə) əsasən, Azərbaycan Respublikası ərazisində əmək vəzifələrini
yerinə yetirərkən xarici ölkə vətəndaşları ilə baş vermiş bədbəxt hadisələrin təhqiqatı bu Sazişdə
(müqavilədə) nəzərdə tutulmuş qaydada aparılır.
Təhqiqat komissiyası bədbəxt hadisənin səbəbini və iş yerinin şəraitini təhqiq edir, əməyin
mühafizəsi və təhlükəsizlik texnikası qaydalarının standartlarının pozulmasına yol vermiş
şəxsləri aşkar edir. Hadisənin şahidlərindən və zərərçəkəndən izahatlar alır, bədbəxt hadisənin
səbəblərini və onların aradan qaldırılması üzrə tədbirləri göstərməklə lazımi nüsxələrdən ibarət
tədqiqat aktı tərtib edir və müəssisə tərəfindən hadisə barədə İZ formalı aktın düzgün tərtib
olmasına nəzarət edir. Bədbəxt hadisənin təhqiqatı başa çatdıqdan sonra, işəgötürən tərəfindən
bir gündən gec olmayaraq qanunvericiliklə müəyyən edilmiş qaydada İZ formalı akt tərtib
edilməli və onun bir nüsxəsi mütləq zərərçəkən işçiyə təqdim olunmalıdır.
İşçinin əmək qabiliyyətinin bir gündən artıq müddətə itirilməsinə və ya tibbi rəy əsasında
bir gündən artıq müddətə başqa işə keçirilməsinə səbəb olmuş bədbəxt hadisə İZ formalı aktla
rəsmiləşdirilir və istehsalatda bədbəxt hadisələrin qeyd jurnalında qeyd olunur.
Təhqiqat komissiyası İZ formalı aktın işəgötürən tərəfindən düzgün tərtib olunmadığını
müəyyən edərsə, onun yenidən tərtib edilməsini tələb etmək hüququna malikdir.
Bədbəxt hadisənin təhqiqat materialları İZ formalı aktla birlikdə, bədbəxt hadisənin qeydə
alındığı müəssisədə 45 il müddətində saxlanılmalıdır.
İşəgötürən tərəfindən, müvəqqəti olaraq, işləmək üçün başqa təşkilata göndərilmiş və
yaxud əvəzçilik üzrə çalışan işçi ilə baş vermiş bədbəxt hadisənin təhqiqatı, bu işçinin müvəqqəti
işlədiyi, yaxud əvəzçilik üzrə çalışdığı təşkilatın və əsas iş yerinin nümayəndələrinin iştirakı ilə
aparılır və hadisə baş vermiş müəssisə tərəfindən uçota alınır.
İşəgötürən hər ilin sonunda İZ formalı aktlara əsasən, Azərbaycan Respublikası Dövlət
Statistika Komitəsi tərəfindən müəyyən edilmiş formalarda istehsalatda bədbəxt hadisələr
nəticəsində zərərçəkənlər haqqında hesabat tərtib edir.
İşəgötürən istehsalatda baş vermiş bədbəxt hadisənin səbəblərinin təhlilini, onların sex və
digər bölmələrin əmək kollektivlərində müzakirəsini, istehsalatda bədbəxt hadisələrin qarşısının
alınması üzrə tədbirlərin hazırlanmasını və həyata keçirilməsini təmin etməyə borcludur.
Bədbəxt hadisə baş vermiş nazirlik, baş idarə və müəssisə rəhbəri bədbəxt hadisənin
nəticələrini müzakirə edir və gələcəkdə qarşısının alınması üzrə tədbirlər hazırlayır, yerinə
yetirilməsini təmin edir.